म्हाचल भूगोली नजरी ने दूं हिस्सेयां च बहंडोई सकदा ऐ (1) पर्वती कने (2) मदानी जां(1) लाहौल स्पीति, किन्नौर, पांगी कुल्लू कने (2) कांगड़ा, चम्बा, मंडी, बिलासपुर, ऊना, सिरमौर वगैरा। भूगोल लोक-मानसिकता जो प्रबावित करदा ऐ। तिसदे मताहक ही तित्थू दा रहण सहण, सोच-बचार, रीति-रूआज, भाशा-बोली ते लोकाचार बगैरा बणदे न। लोक-मानसिकता दा प्रतख रूप ही लोक-संस्कृति कने लोक-संस्कृति कुसी बी क्षेत्रे दिया लोक-मानसिकता दा झाड़या-पूंह्‌जेया, धोतया सीह्‌सा (Mirror) ऐ। मैं उप्पर जिन्गां दूं भागां दी गल्ल छेड़ी ऐ तिसा दा मकसद सिर्फ इत्थूं दिया लोक-संस्कृतिया दिया बरीकियां समझने तिक्कर ऐ, होर कोई कपत्त पाणे जां मुल्ली मौत लैणा मेरा मत्थया नी। मैं जित्थू तिक्कर घुमी फिरी सकेया, लोकां ने गल्ल-कत्थ लाई समझी-पढी सकेया, तिस मताबक ही गल्ल करणा स्हाबी समझदा।